Calayde ploeg in SA terug | Netwerk24
Calayde ploeg in SA terug
Deur Marthinus Koekemoer 20 Februarie 2019 10:15
'n Oud-Tukkie en oud-Menloparker wat haar doktorsgraad in argitektuur in die VSA verwerf het, is terug in die Jakarandastad om haar kennis terug te ploeg.
Calayde Davey (32) het een doel voor oë – om lewensgehalte in haar geboorteland te bevorder.
Calayde Davey is 'n voormalige ontvanger van die gesogte Fulbright-beurs en is ná haar studies in die VSA terug in Suid-Afrika om haar kennis in die gemeenskap terug te ploeg.
Davey, ook die medestigter van Regen50, 'n Suid-Afrikaanse dinksentrum oor verstedeliking, het aan die Laer- en Hoërskool Menlopark skoolgegaan en in 2010 'n meestersgraad in argitektuur aan die Universiteit van Pretoria voltooi.
Hierna het sy vir 'n jaar in Kuala Lumpur gewoon en gewerk voordat sy die gesogte Fulbright-beurs verwerf het.
"Ek het eers met my tweede aansoek die beurs gekry," vertel sy.
"Ek het in Manhattan, Kansas, gebly en my doktersgraad aan die Kansas-Staatsuniversiteit verwerf. Die universiteit was nie op my voorkeurlys nie, maar bied 'n interdissiplinêre graad met konstruksie, ekonomie en beplanning aan wat presies by my behoeftes gepas het."
Davey sê Manhattan is 'n plattelandse studentedorp, baie soos Potchefstroom, waar sterk familiewaardes steeds geld. Die inwoners is groot sportgeesdriftiges met Amerikaanse voetbal en basketbal wat onder hul gunstelingsportsoorte tel.
"Die eerste goed wat ek gekoop het toe ek daar aangekom het, was 'n winterbaadjie en stewels," vertel sy. "Manhattan kan baie koud word en ek onthou 'n geleentheid wat die sneeu so hoog soos die motors gelê het en hulle heeltemal vasgevries was waar hulle gestaan het. In die somer draai die temperatuur by diep in die 30 ºC met 'n humiditeit soos Durban."
Davey sê sy het baie lesse in die VSA geleer.
"Ek moes by geleentheid 'n voorlegging doen oor stede in Suid-Afrika. Ná die tyd het ek besef ek weet bitter min van ons geskiedenis. Ek was geskok en skaam oor my beperkte kennis en dit was deel van my motivering om terug te kom Suid-Afrika toe om hier 'n verskil te kom maak.
"Ek het ook gesien Amerikaners is gemaklik om oor baie verskillende onderwerpe te praat waar ons in Suid-Afrika sekere onderwerpe eerder los om konflik te vermy.
"Die wyse waarop Amerikaners vir mekaar omgee, is baie soos ek dit in Suid-Afrika ondervind."
Oor die toekoms sê Davey sy wil help om Suid-Afrikaanse stede vir die 22ste eeu voor te berei asook om argitektuurstudente se loopbaankeuses te verbreed.
"Ek het ongelooflik baie by die Fulbright-program gebaat en ek kan potensiële kandidate nie genoeg aanmoedig om daarvoor aansoek te doen nie," sê Davey.
Aansoeke vir die Fulbright-program van 2020-'21 is reeds oop en kan nog tot op 19 April 2019 ingedien word. Studente wat 'n meesters- of doktersgraad wil aanpak, kan inskryf. Studente van meer as 150 lande het al by die program baat gevind met 29 Suid-Afrikaners wat verlede jaar hul studies in die VSA begin het. Om meer uit te vind besoek apply.iie.org/ffsp2020.